送李仲和之泉南其子官所
作者：李彌遜
朝代：宋

paragraphs: 吾宗達士人所嗤，官居自視如雞棲。
十年借屋作僧夢，魚鼓聲中長抱饑。
撐腸但有黄卷語，壘磈盡掃胸中奇。
一朝起就綵衣養，喜氣已覺生鬚眉。
阿龍官清酷似父，五斗未足供朝糜。
芝蘭正喜在階砌，詩禮自可娯庭闈。
願言早試餐玉法，富貴似與長年期。
我今衰白心更老，結習尚餘傷别離。
薰風南浦欲分手，菡萏未折凌波姿。
徑須痛飲破愁本，酒醆旋折長荷絲。